stanford-oval/wikipedia huggingface dataset:
Cass Elliot

| Cass Elliot |
| --- | --- |
 Cass Elliot vuonna 1973 television erikoisohjelmassaan Don't Call Me Mama Anymore
Henkilötiedot
Syntynyt: 19. syyskuuta 1941 Baltimore, Yhdysvallat
Kuollut: 29. heinäkuuta 1974 (32 vuotta) Lontoo
Ammatti:  laulaja
Muusikko
Taiteilijanimi:  Mama Cass, Mama Cass Elliot ja Cass Elliot 
Aktiivisena:  1963–1974
Tyylilajit:  pop, folk
Yhtyeet:  The Mamas & the Papas
Levy-yhtiöt:  Revolver Music, Dunhill ja RCA Records 
 Nimikirjoitus
Aiheesta muualla
www.casselliot.com
  [ Muokkaa Wikidatassa ] [ ohje ]  
Cass Elliot (s. Ellen Naomi Cohen, 19. syyskuuta 1941 Baltimore, Maryland, Yhdysvallat – 29. heinäkuuta 1974 Lontoo, Iso-Britannia), tunnettiin myös nimellä Mama Cass, oli yhdysvaltalainen laulaja. Hän tuli tunnetuksi 1960-luvulla The Mamas & the Papasin jäsenenä, ja hänellä oli yhtyeen hajoamisen jälkeen myös menestyksekäs sooloura.
Elämä ja ura > Varhainen elämä

Ellen Cohen syntyi Baltimoressa, Marylandissa 19. syyskuuta 1941 ja kasvoi Washingtonissa. Hänen isänsä Phillip oli ravintolayrittäjä, jonka perustamat ravintolat menivät kuitenkin konkurssiin toinen toisensa jälkeen. Äiti Bess oli osa-aikatöissä rautateillä. Ellenillä oli nuoremmat sisarukset Leah (s. 1948) ja Joseph (s. 1951). Cohenin suku oli hyvin musikaalinen, ja etenkin isänsä rakastaman oopperan dramaattisuus teki nuoreen Elleniin suuren vaikutuksen.
Ellen meni 15-vuotiaana George Washington High Schooliin Alexandriassa, mutta perhe muutti isän työn vuoksi kesken lukuvuoden Baltimoreen. Siellä Ellen alkoi käydä Forest Park High Schoolia, jonka opiskelijoista suurin osa oli Ellenin tapaan juutalaisia. Hänellä oli kuitenkin sopeutumisvaikeuksia ylipainonsa ja sitä kompensoivan huomiota herättävän pukeutumistyylinsä vuoksi snobistisessa kouluyhteisössä, jossa oikeisiin opiskelijapiireihin kuuluminen oli kaikki kaikessa. Ellenin koulunkäyntiä haittasi myös se, että hän auttoi isänsä ravintolassa aamuisin useita tunteja ennen kouluunmenoa. Tämä rakennustyömaaruokala oli Phillip Cohenin ensimmäinen todella menestynyt yritys. Ellenille määrättiin nuorena amfetamiinipohjaisia laihdutuslääkkeitä. Niistä ei ollut hänelle kuitenkaan hyötyä, vaan ne pikemminkin tutustuttivat hänet huumeidenkäyttöön jo nuorella iällä.
Elämä ja ura > Näyttelijäntöitä ja nimenmuutos

Ellen Cohen aloitti viihdealan uransa lukioikäisenä esiintymällä kesäteatterin näytelmässä. Kesän jälkeen hän jätti lukion kesken vain kuukausia ennen valmistumistaan ja lähti pian New Yorkiin tavoittelemaan näyttelijänuraa. Lähtiessään New Yorkiin hän vaihtoi myös nimensä Ellen Cohenista Cass Elliotiksi. Siitä mihin uusi nimi perustui on useita tarinoita ja teorioita: Elliot itse kertoi aluksi ottaneensa Elliot-nimen jazz-laulaja Jesse Elliotilta ja Cass-nimen isänsä hänelle antamasta kreikkalaismytologia-aiheisesta lempinimestä Cassandra. Myöhemmin hän kertoi yhtyetoverilleen Tim Roselle yhdistäneensä komedienne Cass Daleyn ja runoilija T. S. Eliotin nimet. Nimenvalintaan vaikutti luultavasti myös Elliotin kiinnostus sanojen kirjoittamiseen takaperoisesti: E.C.:stä tuli C.E.
New Yorkissa Elliot sai töitä teatterin narikasta. Hän otti näyttelijätunteja ja yritti saada töitä Broadwaylta, tosin huonolla menestyksellä. Vihdoin hän sai pienen roolin The Music Man -näytelmässä kiertelevän näyttelijäseurueen mukana. Samaan aikaan vuonna 1961 hänen isänsä Phillip kuoli auto-onnettomuudessa.
Elämä ja ura > Laulajanuran alku

Vuonna 1963 Elliot perusti kahden mieslaulajan kanssa folk-trion nimeltä The Triumvirate, joka vaihtoi myöhemmin nimekseen The Big 3. Yhtye levytti kaksi albumia ja esiintyi sen ajan suosituimmissa televisio-ohjelmissa kuten The Tonight Show’ssa, Hootenannyssä ja Danny Kaye Show’ssa. Yhtye hajosi seuraavana vuonna, ja jäljelle jääneet jäsenet Elliot mukaan lukien perustivat uusien jäsenten kanssa yhtyeen, jonka nimeksi tuli The Mugwumps. Yhtye esiintyi etupäässä Washingtonin klubeilla ja äänitti ennen vuoden 1964 loppua tapahtunutta hajoamistaan folk rock -tyylistä, Beatles-vaikutteista materiaalia, joka julkaistiin levynä vasta vuonna 1967.
Elämä ja ura > Laulajana The Mamas and the Papasissa

Vuonna 1965 Mugwumpsissakin mukana ollut Denny Doherty perusti John ja Michelle Phillipsin kanssa yhtyeen, jonka nimeksi tuli myöhemmin The Mamas and the Papas. Elliotia ei aluksi hyväksytty yhtyeeseen hänen liian matalan äänensä ja lihavuutensa vuoksi, mutta sinnikkyytensä ansiosta hänet lopulta otettiin mukaan. The Mamas and the Papas teki neljä levyä vuosien 1965 ja 1968 välillä sekä yhden vuonna 1971, ja sen tunnetuimpia hittejä olivat muun muassa ”California Dreamin’” ja ”Dream a Little Dream of Me”.
Elämä ja ura > Sooloura

Elliot siirtyi soolouralle vuonna 1968 ja levytti yhteensä seitsemän sooloalbumia. Hänen tunnetuimpia hittejään olivat muun muassa ”It’s Gettin’ Better” ja ”Make Your Own Kind of Music”. Elliot esiintyi 1970-luvun alussa usein myös televisiossa.
Elämä ja ura > Yksityiselämä

Elliot oli kahdesti naimisissa, 1963–1968 ja 1971. Elliotin ensimmäinen avioliitto oli platoninen: hän solmi sen yhtyetoverinsa Jim Hendricksin kanssa vain, jotta tämä ei joutuisi Vietnamin sotaan. Elliotille syntyi tytär hänen ensimmäisen avioliittonsa aikana vuonna 1967. Hän ei kertonut isän nimeä julkisuuteen. Elliotin elämän suuri rakkaus oli Denny Doherty, jolta hän ei kuitenkaan koskaan saanut läheistä ystävyyttä enempää vastakaikua.
Elämä ja ura > Kuolema

Elliot kuoli esiintymiskiertueensa päätyttyä 29. heinäkuuta 1974 hotellihuoneessaan Lontoon Mayfairissa. Kuolinsyyksi todettiin ylipainosta johtunut sydänkohtaus.
Diskografia > Albumit > The Big 3:ssä

The Big 3 (1963)
Live at the Recording Studio (1964)
Diskografia > Albumit > The Mugwumpsissa

The Mugwumps (1967)
Diskografia > Albumit > The Mamas and the Papasissa

If You Can Believe Your Eyes and Ears (1966)
The Mamas & the Papas (1966)
Deliver (1967)
The Papas & The Mamas (1968)
Monterey International Pop Festival (Live, 1970)
People Like Us (People Like Us (1971)
Diskografia > Albumit > Sooloalbumit

1968: Dream a Little Dream
1969: Bubblegum, Lemonade, & Something for Mama
1969: Make Your Own Kind of Music
1971: Dave Mason & Cass Elliot
1972: Cass Elliot
1972: The Road Is No Place for a Lady
1973: Don't Call Me Mama Anymore
Aiheesta muualla

Cass Elliotin virallinen sivusto casselliot.com. Arkistoitu 23.1.2008.
Cass Elliot ja Johnny Cash vuonna 1969
Casey Jones (sarjakuvahahmo)

| Casey Jones (sarjakuvahahmo) |
| --- | --- |

Henkilötiedot
Oikea nimi:  Arnold Bernid Jones
Status:  aktiivinen
Pituus:  185–188 cm
Paino:  102 kg
Ryhmäsidokset:  Turtles
Henkilöllisyydet:  Case
Voimat:  ei yli-inhimillisiä voimia
Suhteet
Sukulaiset:  Arnold Casey Jones Sr. (isä) April O'Neil (vaimo) Shadow Jones (adoptiotytär) Gabrielle (entinen vaimo, kuollut)
Arnold ”Casey” Jones on IDW-kustantamon Turtles-sarjakuvissa esiintyvä kuvitteellinen hahmo. Hän on Turtlesien toinen ihmisliittolainen ja Raphaelin paras ystävä. Kevin Eastmanin ja Peter Lairdin luoma hahmo esiintyi ensimmäisen kerran vuonna 1985 Raphael-sarjakuvalehden ensimmäisessä numerossa.
Toisin kuin kilpikonnanelikolla, Jonesilla ei ole varsinaista lähitaisteluasetta, vaan hän taistelee pääasiassa erilaisilla urheilumailoilla ja joskus laudanpätkillä. Hänellä on päässään valkoinen 1970-luvun jääkiekkomaski.
Sarjakuva

Jones kasvoi New Yorkissa, missä hänen naapurikadullaan pyöri joukko rikollisia. Kyllästyttyään näiden jatkuvaan riehumiseen ja ryöstelyihin hän päätti käydä säännöllisesti punttisalilla sekä lukea muutaman kamppailulajia opettavan kirjan osatakseen tapella alueen rikollisia vastaan.
Jones esiintyi ensimmäisen kerran Raphaelin minisarjakuvassa, jossa hän käyttäytyi pikkurikollisia vastaan hyvin väkivaltaisesti. Jones tapasi samalla Raphaelin, joka auttoi erästä naista kahta ryöstäjää vastaan. Raphaelin annettua heidän mennä Jones ei ymmärtänyt syytä, vaan jahtasi roistot kiinni. Hän hakkasi heidät lähes tajuttomiksi, kunnes Raphael ehti väliin. Kaksikko ryhtyi tappelemaan keskenään. Samalla Raphael yritti puhua järkeä Jonesille, joka ei ottanut puheita kuuleviin korviinsa. Lopulta huomattuaan, ettei kykenisi voittamaan Raphaelia tappelussa, Jones päätti kuunnella mutanttikilpikonnan puheita ja ystävystyi hänen kanssaan.
Myöhemmin Jones saapuu auttamaan Turtleseja, Tikkua ja April O'Neilia Silppuria vastaan. Tapahtuman myötä Jonesista tuli varsinaisesti Turtlesien liittolainen. Huolimatta Raphaelin puhuttelusta Jones on ajoittain toiminut turhan väkivaltaisesti rikollisia kohtaan. Hän jopa tappoi tahattomasti teini-ikäisen miehen, joka yritti ryöstää hänet. Jones yritti unohtaa tapahtuman ratkeamalla alkoholiin, mikä tuhosi hänen suhteensa Apriliin.
Myöhemmin ollessaan matkalla Los Angelesiin löytääkseen Aprilin tapasi hän raskaana olevan naisen Gabriellen. Rakastuttuaan häneen Jones meni Gabriellen kanssa naimisiin ja jäi asumaan Los Angelesiin. Gabrielle kuoli synnytykseen ja Jonesille jäi huolehdittavaksi tyttölapsi, jonka hän nimesi Shadow'ksi. Hän palasi tyttärensä kanssa New Yorkiin, jossa tapasi Aprilin. Hän oli saapunut ostamaan asunnon Jonesin äidin omistamasta rakennuksesta. Tapaamisen aikana Jones sai selvitettyä ongelmansa Aprilin kanssa ja pari alkoi seurustella uudelleen. Myöhemmin Teenage Mutant Ninja Turtlesin neljännessä osassa Jones meni lopulta naimisiin Aprilin kanssa, ja he yhdessä kasvattivat Jonesin adoptiotyttären Shadow'n.
Muissa medioissa > Animaatio > Turtles – mutanttikilpikonnat

Casey Jones esiteltiin ensi kerran televisiossa vuonna 1989 Turtles – mutanttikilpikonnat -sarjassa, jossa hahmo oli vierailevassa roolissa viiden jakson verran. Hän oli hyvin innokas omankädenoikeuden harjoittaja, joka saattoi ryhtyä tappelemaan murhaajien tai pelkästään luontoa roskaavien kanssa. Sarjan aikana Jones ei kertaakaan ottanut naamiotaan pois eikä hänellä ollut minkäänlaista suhdetta Aprilin kanssa toisin kuin sarjakuvissa. Hahmon alkuperäisenä äänenä toimi Pat Fraley.
Muissa medioissa > Animaatio > Teini-ikäiset mutanttininjakilpikonnat

Jones esiintyi toisen kerran animoituna vuoden 2003 Turtles-sarjassa, jossa hänellä oli huomattavasti merkittävämpi rooli. Hän hautoi kostoa rikollisille nuoresta iästä lähtien, koska Hunnin johtama Purppuralohikäärmeiden jengi poltti Jonesin isän kaupan.
Jones tutustui jo lapsena Turtleseihin, jotka yrittivät tuolloin opettaa hänelle itsepuolustusta muutamia kiusaajia vastaan. Myöhemmin hän tapasi Raphaelin sarjakuvan tapaan väkivaltaisissa merkeissä, mutta liittoutui lopulta Turtlesien kanssa. Näiden kautta Jones tutustui myös Apriliin, jonka kanssa hän alkoi myöhemmin sarjan aikana seurustelemaan. Jones on sarjan aikana hyväsydäminen, mutta helposti ärsytettävä. Hahmon äänenä toimi alkuperäisessä versiossa Marc Thompson ja suomenkielisessä versiossa 1. kaudella Juha Paananen ja 2–7 kausilla Ville Valtanen.
Muissa medioissa > Elokuva > Teini-ikäiset mutanttininjakilpikonnat

Ensimmäisessä elokuvassa vuonna 1990 Casey Jones on Turtlesien ohella yksi elokuvan päähahmoista. Hän on entinen jääkiekkoilija, joka jätti lajinsa loukkaantuessaan vakavasti, mutta päätti myöhemmin taistella kadulla rikollisia vastaan. Jones tapaa elokuvassa Raphaelin hyökätessään muutaman pikkurikollisen kimppuun, jotka yrittivät viedä erään naisen käsilaukun. Raphael estää Jonesia vahingoittamasta varkaita, minkä seurauksena hän raivostuu Raphaelille. Myöhemmin Jones näkee Raphaelin uudelleen yksinään katolla jalkaklaanilaisten ympäröimänä ja päättää mennä auttamaan Raphaelia. Kaksikko lopulta ystävystyy ja Jones tapaa loput Turtlesit, joista Mikeyn mielestä Jones on kuin steroideja käyttävä Wayne Gretzky. Myöhemmin hän auttaa Turtleseja tappelemaan Silppuria ja jalkaklaanin ninjoja vastaan. Hahmoa näytteli Elias Koteas.
Muissa medioissa > Elokuva > Teinimutanttininjakilpikonnat 3

Jones palaa joukkoon Turtlesin elokuvasarjan kolmannessa osassa, jossa Turtlesit pyytävät Jonesia vahtimaan Tikun kanssa neljää feodaaliajan japanilaista vartijaa, jotka siirtyivät ajassa tulevaisuuteen siirtymälaitteen avulla. Sillä välin Turtlesit yrittivät matkata ajassa taaksepäin tuodakseen puolestaan Aprilin takaisin nykyaikaan. Elokuvassa Jonesia näytellyt Elias Koteas esittää myös hänen esi-isäänsä Whitiä, joka auttaa Turtleseja muinaisjapanissa.selvennä
Muissa medioissa > Elokuva > TMNT

Neljännessä elokuvassa tarina jatkaa vuosia eteenpäin toisesta elokuvasta, jonka myötä Turtlesit ovat menneet omille teilleen. Jones puolestaan on suhteessa Aprilin kanssa ja työskentelee päivisin laivankuljetusyhtiössä lähettinä. Öisin hän jatkaa rikollisten jahtaamista. Jones tapaa myös yövartijan roolin ottaneen Raphaelin, jonka kanssa kaksikko nappaa muutaman rikollisen kiinni jättäen ne poliisien haettavaksi. Sittemmin Jones esiintyy elokuvan loppuvaiheella auttaessaan Turtleseja pääsemään useiden ninjojen ohi Max Wintersin yhtiön rakennuksen sisään sekä houkuttelemaan erään puuttuvan hirviön takaisin omaan aikaansa. Hahmon äänenä toimi Chris Evans. Suomenkielisessä versiossa hänen äänenään oli jo 2003-luvun animaatiosarjasta tuttu Ville Valtanen.
Muissa medioissa > Elokuva > Casey Jones

Vuonna 2011 julkaistiin independent-lyhytelokuva Casey Jonesista, ja se kertoo hahmon synnyintarinan omankäden kostajana. Jones ajetaan pois paikallisesta jääkiekkojoukkueesta, jossa hän käyttäytyy sopimattoman väkivaltaisesti. Palattuaan takaisin kotiin äitinsä luokse hän tapaa kadulla purppuralohikäärme-jengin jäseniä, jotka hakkaavat hänet. Jones päättää harjoitella kamppailutaitojaan ja suojella omaa kulmakuntaansa pikkurikollisilta. Pääosassa esiintyi Hilarion Banks.
Muissa medioissa > Videopelit

Videopeleissä Casey Jones esiintyi ensi kerran vuonna 1991 Teenage Mutant Ninja Turtles: The Manhattan Missions -pelissä, jossa hän toimi lähinnä pelastajana mikäli pelaaja menettää jokaisen neljän Turtlesin elämän.
Teenage Mutant Ninja Turtles: Tournament Fighters -pelissä vuonna 1993 Jones on pelattavana hahmona NES- ja Sega Mega Drive -versioissa. Super Nintendolla Jones on vain taustahahmona Scrapyard-kentässä.
Konamin tuottamissa peleissä 2000-luvulla Jonesilla on hivenen näkyvämpi rooli. Hän on muun muassa ensimmäisessä Teenage Mutant Ninja Turtles -pelissä Raphaelin pomovastus Game Boy Advancella ja toimii myös pelattavana hahmona muun muassa PS2-, Xbox- ja PC-versioissa kaksintaistelumoodissa. Teenage Mutant Ninja Turtles 2: Battle Nexus -pelissä hahmo on avattavana hahmona ja tappelupelissä TMNT: Mutant Melee uudelleen pelattavana hahmona. Pelissä Jonesille sai lukittuna olevan vaihtoehtoisen asun.
Vuoden 2009 syksyllä julkaistussa TMNT: Smash-Upissa Casey Jones on alusta asti yksi pelattavista hahmoista. Hahmolle saa myös bonuksena vaihtoehtoisen asun, joka muistuttaa vuoden 2003 televisiosarjan 7. tuotantokauden ja vuoden 2007 elokuvan asua. Caseyn varsinainen asu pohjautuu vuoden 2007 elokuvan lopussa esiintyneeseen versioon.
Hahmoa näytelleitä

| Vuodet | Näyttelijät | Sarjat | Elokuvat | Konsolipelit |
| --- | --- | --- | --- | --- |
| 1989–1994 | Pat Fraley | Turtles – mutanttikilpikonnat |  |  |
| 1990 1993 | Elias Koteas |  | Teini-ikäiset mutanttininjakilpikonnat Teinimutanttininjakilpikonnat 3 |  |
| 2003–2009 | Marc Thompson | Teini-ikäiset mutanttininjakilpikonnat (2003) | Turtles Forever | Teenage Mutant Ninja Turtles Teenage Mutant Ninja Turtles 2: Battle Nexus Teenage Mutant Ninja Turtles 3: Mutant Nightmare TMNT: Mutant Melee TMNT: Smash-Up |
| 2007 | Chris Evans |  | TMNT |  |
| 2013–2017 | Josh Peck | Teini-ikäiset mutanttininjakilpikonnat (2012) |  |  |
| 2016 | Stephen Amell |  | Teenage Mutant Ninja Turtles: Out of the Shadows |  |
Hahmoa näytelleitä > Caseyä suomeksi näytelleitä

| Vuodet | Näyttelijät | Sarjat | Elokuvat | Videopelit |
| --- | --- | --- | --- | --- |
| 2003–2004 | Juha Paananen | Teini-ikäiset mutanttininjakilpikonnat (2003) (kausi 1) |  |  |
| 2005–2009 | Ville Valtanen | Teini-ikäiset mutanttininjakilpikonnat (2003) (kaudet 2–7) | TMNT |  |
| 2013–? | Markus Niemi | Teini-ikäiset mutanttininjakilpikonnat (2012) |  |  |
Casey Jones vuoden 2003 Turtles-sarjassa. (Taustalla Raphael)
Casey Jones elokuvassa TMNT.
Anssi Pulkkinen

| Anssi Pulkkinen |
| --- | --- |
 Anssi Pulkkinen Kiasmassa.
Henkilötiedot
Syntynyt: 1982
Kansalaisuus:   Suomi
Taiteilija
Ala:  Kuvataiteilija
Anssi Pulkkinen (s. 1982) on suomalainen kuvanveistäjä ja videotaiteilija. Hän on opiskellut Kuvataideakatemiassa ja Aalto-yliopistossa.  2015 Pulkkinen valittiin nykytaiteen residenssiohjelmaan Brysselissä, Belgiassa. Tällä hetkellämilloin? hän tekee kuvataiteen tohtorintutkimusta Taideyliopiston Kuvataideakatemiassa. Vuosina 2016–2019 Pulkkinen toimi Suomen Kuvanveistäjäliiton puheenjohtajana.
Hänen Taneli Rautiaisen kanssa tekemänsä teos Dialog on Kiasman kokoelmissa. Keväällä 2016 Pulkkisen teosehdotus Discomposition (With a Grid) palkittiin Kiasman kansainvälisessä taidekilpailussa.
Kuvia julkisista teoksista

Asetelma kaupunkitilassa, 2013, Porvoo, yhdessä Taneli Rautiaisen kanssa.
Kulkijan utopia, 2014, Helsinki, yhdessä Taneli Rautiaisen kanssa.
Meanderi (pyörätelineillä), 2020, Turku, yhdessä Taneli Rautiaisen kanssa.
Aiheesta muualla

Anssi Pulkkisen haastattelu
Anssi Pulkkisen kotisivut
Armadal

Armadal (skotiksi Airmadale, engl. Armadale) on paikannimi Skotlannissa. Nimi voi viitata muun muassa seuraaviin:
Armadal (Skye)
Armadal (Cataibh)
Armadal (West Lothian)
| --- | --- |
: Tämä on täsmennyssivu, joka luettelee monimerkityksisen käsitteen eri merkitykset tai useita eri henkilöitä. Artikkelisivuja, joiden nimessä tai tekstissä lukee ”Armadal”, voi hakea sivunnimihaulla, laajalla sivunnimihaulla tai tekstihaulla.
Armageddon

Armageddon, Harmageddon tai Harmagedon voi tarkoittaa seuraavia:
Harmageddon, Tel Megiddo, kukkula ja muinainen linnoituskaupunki Israelissa
Harmageddonin taistelu, Ilmestyskirjan mukaan Jumalan ja hänen vihollistensa välinen viimeinen suuri taistelu aikojen lopulla
Harmagedon, suomalainen elokuva vuodelta 1986
Armageddon, yhdysvaltalainen katastrofielokuva vuodelta 1998
Armageddon, ranskalainen black metal -yhtye
WWE Armageddon, yhdysvaltalainen showpainitapahtuma
Armageddon, Arija-yhtyeen albumi vuodelta 2006
Mortal Kombat: Armageddon, Mortal Kombat -sarjaan kuuluva taistelupeli.
| --- | --- |
: Tämä on täsmennyssivu, joka luettelee monimerkityksisen käsitteen eri merkitykset tai useita eri henkilöitä. Artikkelisivuja, joiden nimessä tai tekstissä lukee ”Armageddon”, voi hakea sivunnimihaulla, laajalla sivunnimihaulla tai tekstihaulla.
Anne Koskinen

Anne Koskinen (s. 1969 Helsinki) on suomalainen kuvataiteilija. Koskinen on asunut ja työskennellyt Sauvon Karunassa vuodesta 2008. Koskisen veistosten materiaaleina ovat puu, pronssi ja luonnonkivilohkareet.
Opinnot ja ura > Opinnot

Anne Koskinen lähti 18-vuotiaana saksan kielen opintoihin Freiburgin yliopistoon Saksaan. Taideopinnot hän aloitti kevätlukukaudella 1993 Norfolkissa, Englannissa, jossa hän opiskeli uusia medioita ja maalausta. Kuvataideakatemiassa hän opiskeli kuvanveistoa kevätlukukauden 1994. Taideteollisessa korkeakoulussa Koskinen opiskeli vuosina 1994–1996 kuvataiteita ja suoritti taiteiden maisterin tutkinnon; hän jatkoi oppilaitoksessa vielä kuvataiteiden jatko opintoja vuodesta 1997 lähtien. Koskinen opiskeli Helsingin yliopistossa vuodesta 1998 germaanisen filologian, taidehistorian ja estetiikan opintoja ja suoritti kasvatustieteen aineenopettajan pedagogiset opinnot ja humanististen tieteiden kandidaatin tutkinnon. Saksan Karlsruhessa Koskinen opiskeli vuosina 1991–1997 Staatliche Akademie der Bildenden Künste Karlsruhe -taideakatemiassa kuvataidetta pääaineenaan maalaus. Vuosina 1997–1998 hän opiskeli akatemiassa kuvataiteen jatko-opintoja ja suoritti Meisterschülerin-tutkinnon.
Opinnot ja ura > Ura > Näyttelyitä

Koskinen on pitänyt lähes 20 yksityisnäyttelyä vuodesta 1996 lähtien ja osallistunut liki 80 yhteis- tai ryhmänäyttelyyn, joista osa on pidetty Suomen ulkopuolella. Koskisen teoksia on yli 30 taidemuseon tai muun toimijan kokoelmissa sekä Suomessa että Suomen ulkopuolella.
Opinnot ja ura > Ura > Julkisia teoksia

Vuonna 2003 Koskinen voitti Helsingin kaupungin taidemuseon ja rakennusviraston yhdessä järjestämän kutsukilpailun, jolla haettiin Helsingin Aurinkolahden Uutelankanavan ympäristöön kestävää taideteosta. Koskisen ehdotuksen pohjalta syntyi yhdestä luonnonkivestä ja kolmesta sen pronssikopiosta  koostuva taideteos Kivi, joka paljastettiin vuonna 2008. Teos Ydinfyysikon omena on Espoon Otaniemessä, VTT:n Ydinturvallisuustalon alueella. Teos on Valtion taideteostoimikunnan tilaustyö, ja se on paljastettu vuonna 2016. Ydinfyysikon omena on yhdeksänosainen teos, jonka omenat on veistetty luonnonkivilohkareista. Yksi teoksen osa on laitoksen aulassa, muut ovat rakennuksen pihalla. Suurin omena on halkaistu.
Aiheesta muualla

Anne Koskinen Kuvataiteilijamatrikkelissa
Kivi, 2006, Helsinki. – Pronssinen kivi kanavan rannalla.
Ydinfyysikon omena, 2016, Espoo. – Yhdeksänosaisen teoksen suurin omena on halkaistu.
Kivi, 2006, Helsinki. – Luonnonkivi Uutelankanavassa ja pronssiset kivet vastarannalla Kauniinilmanpuistossa.
Attribuutti

Wikisanakirjassa on tähän liittyvä sananselitys: .
Attribuutti voi tarkoittaa seuraavia:
attribuutti, yleiskielessä määrite, jotakin luonnehtiva tai rajaava (määrittävä) sana tai ilmaisu
attribuutti, substantiivin määrite
attribuutti eli tunnuskuva, esine tai käsite, joka liitetään taiteessa henkilön tai allegorisen käsitteen yhteyteen tämän tunnistamiseksi.
tiedostoattribuutti, tietotekniikassa tiedostoon liittyvä lisämäärite
| --- | --- |
: Tämä on täsmennyssivu, joka luettelee monimerkityksisen käsitteen eri merkitykset tai useita eri henkilöitä. Artikkelisivuja, joiden nimessä tai tekstissä lukee ”Attribuutti”, voi hakea sivunnimihaulla, laajalla sivunnimihaulla tai tekstihaulla.
Attockin piirikunta

Attockin piirikunta (pandžabiksi ja urduksi ‏ضلع اٹک‎, Ẓilaʿ Aṭak, engl. Attock district) on yksi Pakistanin Punjabin provinssin 36 piirikunnasta. Se perustettiin vuonna 1904 Rawalpindin piirikunnasta ja oli alkuperäiseltä nimeltään Campbellpurin piirikunta. Nimi vaihdettiin Attockiksi vuonna 1978.
Attockin piirikunta rajautuu pohjoisesta Khyber Pakhtunkhwan Swabin, Haripurin ja Nowsheran piirikuntiin, idästä Rawalpidin piirikuntaan, etelästä Chakwalin piirikuntaan, lounaasta Mianwalin piirikuntaan ja lännestä Kohatin piirikuntaan.
Piirikunta jakautuu kuuteen tehsiliin: Attock, Fateh Jang, Hassanabdal, Hazro, Jand ja Pindi Gheb.